Krugersdorp: Kapers ry dag lank met man rond
Kapers ry dag lank met man rond
8:05 AM Posted by Verkenner
Kapers het byna 'n dag lank met 'n Krugersdorpse man in Vryburg, Noordwes, rondgery terwyl hulle tussendeur geëet en gedrink het met die geld wat hulle van hom geroof het.
Mnr. Andries Graaff (37) is omstreeks 00:30 eergister by die huis in Krugersdorp gekaap, maar is eers omstreeks 14:00 bevry nadat 'n verkeersbeampte sy motor van die pad getrek het, het kapt. Charlize van der Linden, polisiewoordvoerder, gesê.
Graaff het ná werk by 'n kitskosonderneming tuis gekom toe twee mans hom oorrompel het terwyl hy die hek toegemaak het. Hy is met 'n vuurwapen gedwing om saam met hulle in sy blou Kia-motor weg te ry.
Volgens Van der Linden het die kapers 'n makker in Schweizer-Reneke opgelaai voordat hulle tot in Vryburg gery het. Hier het hulle van plek tot plek gery en gekuier. Graaff is glo naby een kuierplek in 'n kamer by 'n huis toegesluit.
"Die verdagtes het klaarblyklik iewers stry gekry. Net een van hulle het later met Graaff in die rigting van Ganyesa gery. 'n Verkeersbeampte wat opgemerk het iets is fout met die motor (die verdagtes het die ratkas erg beskadig) het hulle sowat 12 km buite Vryburg van die pad getrek," het Van der Linden gesê.
Graaff het aan die verkeersbeampte vertel hy is ontvoer en die man by hom is gewapen. Die verdagte het toe uit die motor gespring en weggehardloop. Hy het die handwapen wat hy by hom gehad het langs die pad neergegooi. Die reeksnommer is afgevyl, het Van der Linden gesê.
Die verdagte wat in Schweizer-Reneke opgelaai is, is later eergister in die omgewing in hegtenis geneem. Die polisie is op die ander twee se spoor.